บลจ.ทิสโก้ส่งกองทุนใหม่บุกละตินอเมริกา
บลจ.ทิสโก้ ดีเดย์เปิดขายครั้งแรกกองทุนเปิด ทิสโก้ ละติน อเมริกา&nbsp;24 มี.ค.-2 เม.ย.นี้ มั่นใจเศรษฐกิจละตินอเมริกายังแข็งแกร่ง ชูจุดเด่นกองทุนมีสภาพคล่องสูง
22 มี.ค. 2553

บลจ.ทิสโก้ ดีเดย์เปิดขายครั้งแรกกองทุนเปิด ทิสโก้ ละติน อเมริกา 24 มี.ค.-2 เม.ย.นี้ มั่นใจเศรษฐกิจละตินอเมริกายังแข็งแกร่ง ชูจุดเด่นกองทุนมีสภาพคล่องสูง
นายธีรนาถ  รุจิเมธาภาส กรรมการผู้จัดการ  บริษัทหลักทรัพย์จัดการกองทุน (บลจ.)  ทิสโก้  เปิดเผยว่า บลจ.ทิสโก้เตรียมเปิดขายกองทุนเปิด ทิสโก้ ละติน อเมริกา มูลค่าโครงการ 1,000 ล้านบาท เพื่อเพิ่มทางเลือกให้กับผู้ที่ชอบกระจายพอร์ตการลงทุนไปยังหุ้นในต่างประเทศ  โดยจะเปิดขายครั้งแรก (ไอพีโอ) ระหว่างวันที่ 24 มี.ค.- 2 เม.ย.2553  นี้ ที่สาขาธนาคารทิสโก้ ทุกสาขา โดยจุดเด่นของกองทุนอยู่ที่การมีสภาพคล่องสูง สามารถซื้อขายได้ทุกวันทำการ ลงทุนขั้นต่ำ 20,000 บาท
กองทุนมีวัตถุประสงค์มุ่งสร้างผลตอบแทนให้เติบโตตามดัชนีหุ้นในภูมิภาคละติน อเมริกา ซึ่งประกอบด้วย บราซิล  ชิลี เม็กซิโก โคลอมเบีย และเปรู  โดยที่กองทุนในไทยจะลงทุนในหน่วยลงทุนของกองทุน  Lyxor ETF MSCI EM Latin America (กองทุนหลัก) ซึ่งเป็นกองทุนรวมอีทีเอฟ (Exchange Traded Fund)  ที่จดทะเบียนซื้อขายในตลาดหลักทรัพย์สิงคโปร์ มีนโยบายการลงทุนในตราสารแห่งทุนเพื่อให้ได้รับผลตอบแทนใกล้เคียงกับผลตอบแทนของดัชนี MSCI EM Latin America บริหารและจัดการโดย Lyxor International Asset Management 
“จากการที่เศรษฐกิจโลกมีสัญญานการเติบโตต่อเนื่อง และความกังวลใจต่อการผิดนัดชำระหนี้ของกรีซมีน้อยลงเรื่อยๆ ทำให้เรายิ่งเชื่อมั่นว่าเศรษฐกิจในภูมิภาคละติน อเมริกา ยังมีความแข็งแกร่งและน่าสนใจในการลงทุนเป็นอย่างมาก  โดยเฉพาะในอีก 4- 6 ปีข้างหน้าที่ประเทศบราซิลจะได้เป็นเจ้าภาพฟุตบอลโลกและโอลิมปิค จะยิ่งทำให้ภาคการลงทุนและการบริโภคของประเทศดีขึ้นต่อเนื่องไปอีกอย่างน้อย 4 ปี นอกจากนี้ละติน อเมริกายังเป็นภูมิภาคที่เต็มเปี่ยมไปด้วยทรัพยากรธรรมชาติที่มีคุณค่าและเป็นที่ต้องการของทั่วโลกซึ่งเมื่อเศรษฐกิจโลกฟื้นตัวความต้องการสินแร่และโภคภัณฑ์ต่างๆจะเพิ่มมากขึ้น และสุดท้ายหากพิจารณาระดับราคาหุ้นของภูมิภาคละติน อเมริกา ในขณะนี้ก็ยังอยู่ในระดับที่น่าสนใจคือมีค่า PE ใกล้เคียงกับกลุ่มประเทศในแถบเอเชียแปซิฟิค แม้ว่าในปีที่ผ่านมา ตัวเลขของผลตอบแทน MSCI  EM Latin America Index   จะปรับตัวเพิ่มขึ้นมากที่สุดในโลกก็ตาม  ดังนั้นเราจึงเชื่อว่ากองทุนเปิด ทิสโก้ ละติน อเมริกา น่าจะเป็นทางเลือกหนึ่งในการช่วยเพิ่มผลตอบแทนจากการลงทุนให้กับผู้ลงทุนได้เป็นอย่างดี” นายธีรนาถ กล่าว